โฆษกสำนักงานตำรวจแห่งชาติ ย้ำเตือนห้ามจำหน่ายเครื่องดื่มแอลกอฮอลล์ตั้งแต่หลังเที่ยงคืนวันนี้ เนื่องในวันมาฆาบูชา พร้อมจัดสายตรวจ สุ่มตรวจตามร้านค้าต่าง ๆ หากพบฝ่าฝืนกฎหมาย จะดำเนินคดีอย่างเคร่งครัด
พลตำรวจตรียิ่งยศ เทพจำนงค์ โฆษกสำนักงานตำรวจแห่งชาติ ย้ำเตือนถึงผู้ประกอบการร้านค้า และประชาชน ให้งดจำหน่ายและดื่มเครื่องดื่มแอลกอฮอล์ทุกชนิด ทั่วราชอาณาจักร ตลอด 24 ชั่วโมง เนื่องในวันมาฆบูชา ตั้งแต่เวลาหลังเที่ยงคืนวันนี้ (25 ก.พ. 64) จนถึงเวลา 24.00 น. ของคืนวันที่ 26 กุมภาพันธ์ (ยกเว้นเฉพาะร้านค้าปลอดอากรภายในอาคารท่าอากาศยานนานาชาติ) หากผู้ใดฝ่าฝืน มีความผิดตาม พระราชบัญญัติควบคุมเครื่องดื่มแอลกอฮอล์ พ.ศ. 2551 มาตรา 39 ต้องระวางโทษจำคุกไม่เกิน 6 เดือน หรือปรับไม่เกิน 10,000 บาท หรือทั้งจำทั้งปรับ ขณะที่ ตำรวจจะร่วมมือกับทุกภาคส่วน ในการกวดขัน จับกุม ผู้กระทำความผิดที่ฝ่าฝืนกฎหมาย และประกาศสำนักนายกรัฐมนตรีอย่างเด็ดขาด โดยจัดสายตรวจ ออกตรวจสอบตามสถานที่สุ่มเสี่ยงต่าง ๆ เช่น ร้านข้าวต้มโต้รุ่ง, ร้านอาหารตามสั่งริมทาง, สถานีขนส่งโดยสารสาธารณะ และสถานีบริการน้ำมันเชื้อเพลิง หากตรวจพบผู้ที่ฝ่าฝืน จะดำเนินการตามกฎหมายอย่างเคร่งครัด